**Forcimi i kulturës së integritetit përmes Kodit të Etikës dhe Planeve të Integritetit në sektorin e administratës publike**

**Forum politikash**

**7 Dhjetor 2022, 14:00 – 16:00**

*Vendi: Tirana International Hotel, salla Abret*

Tashmë prej disa vitesh, IDM është angazhuar në zhvillimin e instrumenteve të integritetit në sektorin e administratës publike, si në nivelin qendror të qeverisjes ashtu edhe në atë vendor. Në vitin 2019, IDM hartoi Metodologjinë e Vlerësimit të Riskut të Integritetit për sektorin publik e cila u miratua nga Ministria e Drejtësisë në cilësinë e Koordinatorit Kombëtar Kundër Korrupsionit, me qëllim zhvillimin e planeve të integritetit për institucionet publike. Përgjatë kësaj periudhe 2019-2022, IDM nëpërmjet një ekipi ekspertësh, ka asistuar 6 ministri të linjës, 21 bashki të vendit si edhe disa institucione të tjera publike në zhvillimin e Planeve të Integritetit. Një tjetër instrument i rëndësishëm në promovimin e kulturës institucionale me integritet, me asistencën teknike të IDM, është edhe zhvillimi i Kodeve të Etikës (për institucionin e Kuvendit dhe Gjykatën Kushtetuese të Republikës së Shqipërisë) si edhe një Kod Standard i Sjelljes për bashkitë e vendit. Procesi i zhvillimit të këtyre instrumenteve në sektorin e administratës publike ka patur vështirësitë dhe sfidat e veta por edhe ka ofruar mundësi për këto institucione.

Me qëllim ndarjen e kësaj përvoje si edhe mësimet e nxjerra, në zhvillimin e këtyre instrumenteve për forcimin e integritetit institucional dhe rritjen e besimit publik në sektorin publik, IDM me mbështetjen e Hanns Seidel Stiftung, zyra për Shqipërinë, organizon një forum politikash me temë “*Forcimi i kulturës së integritetit përmes Kodit të Etikës dhe Planeve të Integritetit në sektorin e administratës publike*”. Për më tepër, forumi synon të prezantojë edhe tre dokumente politikash të hartuara nga disa ekspertë prej ekipit të IDM-së, të mbështetura në këtë eksperiencë të fituar me institucionet publike, me tema:

* Integriteti në institucionet e qeverisjes qendrore: Sfidat dhe rruga përpara.
* Kodet e Etikës në sektorin publik: Përfitimet dhe sfidat.
* Sfidat që pengojnë promovimin e kulturës me integritet në qeverisjen vendore.

Ky forum politikash do të mbledhë së bashku politikbërës në të gjitha nivelet e qeverisjes, përfaqësues të ministrive të linjës dhe institucioneve të tjera publike që kanë zhvilluar ose synojnë të hartojnë një Plan Integriteti dhe/ose Kod Etike, përfaqësues të bashkive të vendit, akademia, përfaqësues të medias, organizata të shoqërisë civile si edhe studiues të pavarur.

Ekspertët do të bëjnë prezantimin e dokumenteve të politikave, i cili do të pasohet nga diskutimi i panelistëve mbi gjetjet, rekomandimet dhe rëndësinë e këtyre instrumenteve pro-integritet në përmirësimin e kulturës së punës në sektorin e administratës publike në Shqipëri.

Jeni të ftuar të na bashkoheni në diskutim në datë **7 dhjetor**, ora **14:00 – 16:00**, në **Hotel “Tirana Intenational”**. Diskutimi do të bëhet me prani fizike. Ai do të zhvillohet në gjuhën shqipe, me përkthim simultan anglisht – shqip.

Luteni të dërgoni një email në asalianji@idmalbania.org për pjesëmarrjen tuaj në sallë.

**Programi**

|  |  |
| --- | --- |
| 13:45 – 14:00 | Regjistrimi i pjesëmarrësve |
| 14:00 – 14:20 | **Fjala hapëse*** Znj. Rovena Sulstarova | Menaxhere Programi, IDM
* Znj. Milva Ekonomi | Ministër Shteti për Standardet e Shërbimeve
* *Objektivat e Qeverisë për Etikën dhe Integritetin në sektorin publik*
* Znj. Nertila Mosko | Fondacioni Hanns Seidel, Drejtuese e Zyrës për Tiranë
 |
| 14:20 – 15:00 | **Prezantimet e panelit**Moderator: Prof.Asoc. Dorina Hoxha, Dekane e Fakultetit të Drejtësisë, Universiteti i Tiranës* Dr. Nysjola Dhoga, Fakulteti i Shkencave Sociale, Universiteti i Tiranës

“Integriteti në institucionet e qeverisjes qendrore: Sfidat dhe rruga përpara”.* Prof. Dr. Eralda Met’hasani, Fakulteti i Drejtësisë, Universiteti i Tiranës

“Kodet e Etikës në sektorin e publik: Përfitimet dhe sfidat”.* Prof. Asoc. Nadia Rusi, Fakulteti i Drejtësisë, Universiteti i Tiranës

“Sfidat që pengojnë promovimin e kulturës me integritet në qeverisjen vendore”.  |
| 15:00– 15:45 | **Diskutim i hapur**Moderator: Znj. Rovena Sulstarova | Menaxhere Programi, IDM* Plani i Integritetit për institucionet publike po promovon një kulturë integriteti përgjatë gjithë ciklit të menaxhimit të performancës së institucionit.
* Një persepektivë për edukimin e administratës publike përmes Kodit të Etikës. Si mund të ndryshojë zbatimi i Kodit të Etikës kulturën e sjelljes në administratën publike?
 |
| 15:45 – 16:00 | **Përfundimet dhe fjala përmbyllëse**  |
| 16:00 | **Pushim kafeje** |